અહાહા! કેટલો બડભાગી બની ગયો છું મૃત્યુદેવના આગમન પશ્ચાત. સારી જિંદગાની દરમિયાન અરમાનોના ખ્વાબમાં રાચેલો; તથાપિ અપમાનોની આંધીમાં જ અટવાયેલો ને એથી નંખાઈ ગયેલો તન-મનથી! અરે, લક્ષ્મીદેવી સામે જાણે સામો ચંદરવા ન હોય એમ ધનશ્રી દૂર જ રહેલી. ખેર, યમદેવના આશીર્વાદે અત્રેના આગમને નિરાશાનાં એ શૂન્યો આગળ આશાના એકડાંને ઘૂંટી શક્યો છું. ઓ ભાવિ તબીબો, હર્ષોર્મિઓનું એ વહેણ એટલું તો તેજીલું હતું કે ક્વચિત દિલના ધબકાર ચાલુ હોત તો આપ Stethoscopeની મદદથીય ના માપી શક્યા હોત!